১৭৩৩ সালে মুর্শিদাবাদে জন্মগ্রহণকারী সিরাজউদ্দৌলার প্রকৃত নাম ছিল মীর্যা মুহাম্মদ। পিতা যইনুদ্দিন আহমদ ছিলেন আলীবর্দী খানের অধীনে পাটনার নবাব। ১৭৪৮ সালে আফগান বিদ্রোহীদের হাতে তাঁর পিতার মৃত্যু হলে মাতামহ নবাব আলীবর্দী খানের সাথে পাটনার বিদ্রোহ দমনে অংশ নেন এবং কৃতিত্বের সাথে আফগান বিদ্রোহীদের দমন করেন এবং সিরাজকে পাটনার নবাব নিযুক্ত করা হয়। কিন্তু বালক বলে সিরাজের প্রতিনিধি হিসেবে রাজা জানকী রাম বিহারের শাসনকার্য পরিচালনা করতে থাকেন। একই বছর আলীবর্দী খান সিরাজকে বাংলা-বিহার-উড়িষ্যার ভাবী নবাব হিসেবে তাঁর উত্তরাধিকারী মনোনয়ন করেন। সিরাজ মাতামহের তত্ত্বাবধানে থেকে তাঁর নবাবী দেখাশোনা করার দায়িত্ব পালন করার মাধ্যমে যোগ্য প্রশাসক হিসেবে গড়ে উঠতে থাকেন।